Politiet arbejder onsdag morgen stadig foran Skattestyrelsen på Østerbro i København, hvor en eksplosion tirsdag aften forårsagede voldsomme materielle skader.

Heldigvis kom ingen mennesker noget til ved den voldsomme eksplosion hos Skattestyrelsen i Østbanegade på Østerbro, men det er et dramatisk syn, styrelsens medarbejdere møder ind til onsdag morgen:

Hele facaden på bygningen ved indgangspartiet er smadret, og flere ruder er knust.

Ud fra ødelæggelserne og kriminalteknikernes arbejdsområde ligner det, at eksplosionen er kommet fra hovedindgangen og receptionen.

Det meste af facade på Skattestyrelsens bygning på Østbanegade på Østerbro blev kraftigt beskadiget. Foto: Mathias Tuxen Vis mere Det meste af facade på Skattestyrelsens bygning på Østbanegade på Østerbro blev kraftigt beskadiget. Foto: Mathias Tuxen

Her er samtlige ruder smadret, ledninger hænger fra loftet og glasdørene ødelagt.

Tidligt onsdag morgen har B.T. været på stedet, hvor politiet stadig arbejder ud for Skattestyrelsen.

Her får betjentene hjælp af EOD (Hærens ammunitionsrydningstjeneste, red.) og Hjemmeværnet.

Skatteminister Morten Bødskov har tidligt onsdag morgen desuden meddelt, at han vil møde op ved styrelsen.

Foto: Mathias Tuxen Vis mere Foto: Mathias Tuxen

Afspærringen omkring Nordhavn Station er 05.30 ophævet og toge samt busser kører igen.

Onsdag morgen har Københavns Politi ingen kommentarer til sagen, men natten til onsdag kom de med følgende status:

'Klokken 22:16 modtog vi en anmeldelse om en eksplosion i en bygning i Østbanegade. Bygningen er skadet, og flere ruder er knust. Ingen oplysninger om personskade. Episoden undersøges, og der er pt ikke yderligere oplysninger,' skriver Københavns Politi på Twitter.

Kristian Næsted, vagthavende operationschef ved Hovedstadens Beredskab, bekræfter over for Ritzau, at facaden på Skattestyrelsens bygning er voldsomt beskadiget.

»Der er flere knuste ruder, og i det hele taget er facaden raseret. Det ser voldsomt ud,« siger han kort før klokken et natten til onsdag.

På en privat video, som B.T. har modtaget, kan man høre det høje brag.

Videoen er optaget af 21-årige Clara Uttenthal, der bor i nærheden. Sammen med sin søster, havde hun planlagt at sove på altanen, så hun optog videoen for at fange den hyggelige stemning. Men pludselig lød det store brag.

»Det rungede og var super højt. Det lød helt vanvittigt,« siger den 21-årige studerende til B.T.

Politiet efterforsker braget. Foto: Mikkel Johansen/Byrd Vis mere Politiet efterforsker braget. Foto: Mikkel Johansen/Byrd

Et vidne fortæller til B.T., at eksplosionen ved Nordhavn var så voldsom, at vinduer rystede, og braget kom helt ind i en lejlighed, selvom vinduerne var lukkede.

En buspassager skriver på Twitter, at eksplosionen var 'det vildeste, han nogensinde havde hørt', og at han sammen med andre buspassagerer blev skubbet tilbage i bussen.

Ved du noget om sagen? Så tip os ved at skrive til 1929@bt.dk.

Skattestyrelsens bygninger ligger ved Nordhavn Station.

Kampklædre betjente afsøger området med maskinpistoler. Foto: Mikkel Johansen/Byrd Vis mere Kampklædre betjente afsøger området med maskinpistoler. Foto: Mikkel Johansen/Byrd

Politiet har afspærret et større område, der omkranses af Østbanegade, Nordre Frihavnsgade, Strandboulevarden og Århusgade.

B.T.s mand på stedet fortalte onsdag aften, at politiet var massivt til stede ved Skattestyrelsen på Østbanegade. Han befandt sig et stykke derfra på Nordre Frihavnsgade.

»De smider folk væk derude fra. Man må hverken komme tæt på med pressekort eller noget,« sagde han.

Desuden har Københavns Politi bedt DSB indstille al togtrafik til og fra Nordhavn Station. Det oplyser DSB's pressevagt.

Det betyder, at der ikke kører fjern- og regionaltog mellem Østerport og Hellerup Station.

Der er i stedet indsat togbusser mellem de to stationer - dog ikke med stop på de mellemliggende stationer.

S-togtrafikken er på grund af politiets arbejde i området ved Nordhavn Station indstillet mellem Østerport og Svanemøllen.

Skatteminister Morten Bødskov (S) reagerer i et opslag på Twitter på de meldinger, der er kommet fra Østerbro.

EOD - Hærens Ammunitionsrydningstjeneste - er angiveligt ankommet til Nordhavn. Foto: presse-fotos.dk Vis mere EOD - Hærens Ammunitionsrydningstjeneste - er angiveligt ankommet til Nordhavn. Foto: presse-fotos.dk

'Forfærdelige scener på Østerbro ved Skattestyrelsen. Vi afventer politiets nærmere undersøgelser,' skriver han.

Et vidne skriver i en mail til B.T., at han befandt sig på Nordhavn Station, da eksplosionen fandt sted på den anden side af gaden.

Han står sammen med seks andre personer, og de bliver alle skubbet tilbage af lydbølgen, mens glasset omkring dem springer, og deres ører begynder at hyle.

'En mand råber: 'Det er en bombe, vi skal væk.' Vi løber i panik ned af trappen og står i mellemgangen. Folk er bange, og er i panik,' skriver vidnet i mailen.